பாரதியின் ‘வேண்டுமடி எப்போதும் விடுதலை’ கவிதையைக் கஸின்ஸ் மொழிபெயர்த்ததையும், அந்த மொழிபெயர்ப்பு ஏற்படுத்திய விளைவையும் பாரதிதாசன் விரிவாகவும் சுவையாகவும் தனது ‘தேன்கவிகள் தேவை’ என்னும் கவிதையில் விவரித்துள்ளார். ‘சுதேசமித்திரன்’ இதழ் பாரதியின் கவிதைகளுக்கு முக்கியத்துவம் தராமல், அவரது உரைநடைக்கே முக்கியத்துவம் தந்த நிலையை, ‘நியூ இந்தியா’வில் வெளிவந்த இந்த மொழிபெயர்ப்பு மாற்றியமைத்து, அவரது கவிதைகளை ‘சுதேசமித்திரன்’ வெளியிட வழிவகுத்ததாம். பாரதிக்கு இதனால் மகிழ்ச்சி ஏற்பட்டது என்று பாரதிதாசன் எடுத்துரைத்துள்ளார்.